Predkladacia správa

Informácia o priebehu a výsledkoch návštevy rozšíreného tímu NATO v Slovenskej republike v dňoch 28. januára až 1. februára 2002 je predkladaná na rokovanie vlády ako iniciatívny materiál. Jej cieľom je podať vláde informáciu o výsledkoch návštevy tímu NATO v SR, ktoré odrážajú súčasný stav pripravenosti Slovenskej republiky na členstvo v NATO a aktuálne požiadavky kladené v tomto smere na SR zo strany Severoatlantickej aliancie.
Materiál obsahuje stručný prierez rokovaní, ktoré sa uskutočnili v rámci návštevy tímu NATO v SR v dňoch od 28. januára do 1. februára 2002 v Bratislave. Rokovania sa zaoberali všetkými piatimi oblasťami prípravy na členstvo, identifikovanými v MAP: 1. Politickými a ekonomickými otázkami, 2. Obrannými a vojenskými otázkami, 3. Otázkami zdrojov, 4. Bezpečnostnými otázkami, 5. Právnymi otázkami. Ich hlavným cieľom bolo overiť súčasný stav pripravenosti SR na členstvo v NATO.
Na základe výsledkov návštevy bude spracovaná Správa o pokroku (Progress Report), ktorý dosiahla SR v príprave na členstvo počas predchádzajúceho ročného cyklu prípravy. Uvedená Správa o pokroku bude s predstaviteľmi SR prerokovaná počas spoločného rokovania Severoatlantickej rady a Slovenskej republiky dňa 22. marca 2002 v Bruseli. 
Dňa 21. 2. 2002 materiál prerokovalo vedenie MZV SR, ktoré ho vzalo na vedomie a minister zahraničných vecí rozhodol o jeho predložení na rokovanie vlády SR. Predkladanú informáciu prerokoval na svojom 21. zasadnutí dňa 22. 2. 2002 aj Výbor vlády pre prípravu SR na členstvo v NATO na úrovni štátnych tajomníkov a taktiež odporučil jej predloženie na rokovanie vlády SR.
Predkladaný materiál nemá finančný, ekonomický a environmentálny vplyv ani vplyv na zamestnanosť, preto príslušná doložka k nemu nebola vyhotovená.